  Виталий Пронин Калыклэсь кисызэ бушатыны кыӵе но амал уг шедьто лушкаськисьёс! Кызьы но уг пӧяло адямиосты! Жаляса верано, калык соослы оскемысь уг дугды - куриказы шедисьёслэн лыдзы йылэ но йылэ. Элькунысьтымы Прокуратура ивортэмъя, туэ ӝыны ар ӵоже адямиослэн картаосты бушатон учыръёс 679 пала пусъемын. Тужгес но трос учыр шараямын Ижын - 355, Глазов городын но ёросын - 61, Вотка карын но ёросын - 55, Сарапул ёросын - 43. Куд-ог адямиос валатэк ик кыле уксёзылэсь ышемзэ, мукетъёсыз - лушкаськисьёслы асьсэос верало картаоссылэсь номеръёссэс-кодъёссэс. Тужгес но ӵем пумиськись амал: «банкын ужась» жингыртэ но адямиез куалектытэ, картаысьтыз уксёзэ кин ке лушканы выре шуыса. Адями ваньзэ кушаса сётэ: картаезлэсь номерзэ но, мышпалысьтыз кодзэ но, телефоназ вуэм лыдпусэз-кодэз но. Кыкетӥез амал: ялонъёсын сайтъёс пыр мае ке вузась адямилэсь телефонзэ шедьто, вузэз понна предоплата сётом шуыса, картаезлэсь номерзэ-кодзэ юало. Адями ваньзэ вера но уксётэк кыле. Нош куд-ог учыръёсы адямиос асьсэос кузь коньдон сьӧры уйиськеменызы курике шедё. Таӵе выллем учыръёсы тужгес ӵем шедё мӧйыос: аръёсын-толэзьёсын люкам коньдонзэс олокинлы оскыны дась бадӟым процентъёс понна. Таӵе учыр вал Сарапул городын. Югдурез утёнъя министерство ивортэмъя, такем трос коньдон лушкан туэ ӧй вал на. 72 аресъем нылкышнолы воргорон жингыртэм но шуэм: кӧня ке ар талэсь азьло тӥ милемлы (пирамидалы) уксёдэс сётӥды вал, табере ми со понна компенсация тыромы. Солэсь быдӟалазэ йылтэмды потэ на ке, сыӵе-таӵе электрон счётэ уксёдэс ватсалэ на. Кышномурт оскем, кӧня ке толэзь ӵоже та счётэ уксёзэ келяллям. Люкам коньдонзэ но быдтэм, банкысь кредит но басьтэм, ломбардлы ваньбурзэ но вузам. Озьы со 2 миллион 600 сюрс манетсэ келям. Та учыръя Уголовной кодекслэн 159 номеро статьяезлэн 4-тӥ люкетэзъя уж ӝутэмын - туж трос уксё лушканэн герӟаськем учыр. Югдурез утёнъя министерствоысь уголовной розыскъя управленилэн 5-тӥ ёзэныз кивалтӥсьлэн воштӥсез Михаил Гуляев ивортэмъя, калыкез пӧян амалъёс нуналлы быдэ вошъясько. — Калыклы верамысь ум дугдӥське: одӥг банк но адямилэсь курыны кулэ ӧвӧл картаезлэсь-счётэзлэсь лыдпусъёссэ, кодъёссэ, - шуэ М. Гуляев. - Трос табыш-процент ӵектӥсь огазеяськонъёс но - лушкаськисьёс. Кыӵе ке огазеяськонлы уксёдэс келямдылэсь азьло солэн ужамез сярысь тодыны тырше: та пумысен жингыртыны быгатӥськоды элькунысьтымы Югдурез утёнъя министерстволэн пӧсь линияз яке 02 (мобильникъёсысь 102) телефонъя. Озьы ик ноку но усьяно ӧвӧл сотовой телефонэ смс-эн, социальной сетьёс, электрон почта пыр вуись валантэм ссылкаосты. Со сяна, туала вакытэ уноезлэн вань смартфонъёссы - отчы Интернет пыр пӧртэм приложениосты пуктыны луэ. Соин ик телефонады кыӵе ке программа пуктыкуды, соглаш эн кариське пӧртэм рассылкаослы - соосты, оло, лушкаськисьёс келяло. М. Гуляев сак кариськыны куре Интернет пыр кредит басьтыны заявка келясьёсты но. Угось адями куриськоназ вань даннойёссэ пусйыны кулэ. Пӧёчиос соосты капчиен тодо но картаосты бушато. Елена Тугашова  